|  |  |
| --- | --- |
|  |  |

**VMI kviečia moksleivius iškeisti žinias į vertingus prizus**

Valstybinė mokesčių inspekcija (VMI) kviečia 9-12 klasių moksleivius dalyvauti VMI viktorinoje „Mokesčiai sugrįžta kiekvienam“. Jos nugalėtojai bus apdovanoti elektriniais paspirtukais bei kitais vertingais prizais. **Komandas iki spalio 9 d. prašome užsiregistruoti** [**čia**](https://viktorina-mokesciai-sugrizta-kiekvienam-2023-m.eventon.lt/reg)**.**

„Tradiciškai prasidėjus rudeniui kviečiame vyresniųjų klasių moksleivius pasitikrinti turimas žinias apie mokesčius ir sudalyvauti viktorinoje. Džiaugiamės, kad į mūsų kvietimą kasmet atsiliepia mokiniai iš visos Lietuvos mokyklų“, - sako Mokesčių informacijos departamento direktorė Regina Utkienė, primindama, kad viktorinos tikslas ugdyti finansinį bei mokestinį raštingumą bei skatinti moksleivius domėtis VMI veikla.

Pirmosios vietos laimėtojams - **kiekvienam komandos nariui mokiniui** — bus įteikti elektriniai paspirtukai ir šalmai, o kitoms geriausiai pasirodžiusioms komandoms - išmanieji laikrodžiai, nešiojamos garso kolonėlės ir kiti prizai.

VMI viktorinoje kviečia dalyvauti komandas, sudarytas iš 2 moksleivių (nuo 9 iki 12 klasės) ir mokytojo. Savarankiškai registruotis į viktoriną gali moksleiviai nuo 16 m. Jaunesnius moksleivius turi užregistruoti mokytojas.

Numatomi trys viktorinos etapai. Pirmasis etapas vyks **spalio 24 d.** – komandos turės atsakyti į pateiktus klausimus nuotoliniu būdu. Į antrąjį etapą **lapkričio 9-16 d.** pateks geriausiai Vilniaus, Kauno, Klaipėdos, Šiaulių ir Panevėžio regionuose pasirodžiusios komandos, o finalinis etapas vyks **lapkričio 29 d.** Kaune.

Visais su viktorina susijusiais klausimais galima kreiptis į organizatoriaus atstovus elektroniniu paštu viktorina@vmi.lt arba telefonu (8 5) 2687 987. Daugiau informacijos dalyviams rasite [čia](https://www.vmi.lt/evmi/viktorina).